Na temelju članka 8. stavka 1. Odluke o Stipendiji Grada Zagreba za učenike i studente na temelju socioekonomskog statusa (Službeni glasnik Grada Zagreba 26/2, 25/22)

**gradonačelnik Grada Zagreba**

**raspisuje**

**NATJEČAJ**

**ZA DODJELU STIPENDIJE GRADA ZAGREBA**

**ZA STUDENTE NA TEMELJU SOCIOEKONOMSKOG STATUSA OSTALIH GODINA** **STUDIJA** **ZA AKADEMSKU GODINU 2022./2023.**

**1.** Za akademsku godinu 2022./2023. redovitim studentima na temelju socioekonomskog statusa ostalih godina sveučilišnih preddiplomskih, diplomskih, integriranih studija, kratkih stručnih studija, preddiplomskih stručnih studija i specijalističkih diplomskih stručnih studija u Gradu Zagrebu ili na sastavnicama Sveučilišta u Zagrebu dodijelit će se 60 Stipendija Grada Zagreba, od toga 58 Stipendija studentima znanstveno-istraživačkih studija i 2 Stipendije studentima umjetničkih studija (u nastavku: Stipendija).

**2.** Pravo sudjelovanja na natječaju za dodjelu Stipendije imaju studenti koji ispunjavaju sljedeće uvjete:

- da su državljani Republike Hrvatske;

- da prosječni mjesečni prihod po članu studentova kućanstva, ostvaren u razdoblju od 1. siječnja do 31. prosinca 2021. godine, ne prelazi iznos od 1.995,60 kuna;

- da su redoviti studenti ostalih godina sveučilišnih preddiplomskih, diplomskih, integriranih studija, kratkih stručnih studija, preddiplomskih stručnih studija i specijalističkih diplomskih stručnih studija u Gradu Zagrebu ili na nekoj sastavnici Sveučilišta u Zagrebu;

- da imaju prijavljeno prebivalište u Gradu Zagrebu neprekidno najmanje jednu godinu prije objave Natječaja;

- da su, osim iz opravdanih razloga, u prethodnoj akademskoj godini ostvarili najmanje 40 ECTS bodova;

- za studente koji su u prethodnoj akademskoj godini upisali mirovanje studija, odnosno, nisu neposredno nakon završenog preddiplomskog studija upisali diplomski studij, da su, osim iz opravdanih razloga ostvarili najmanje 40 ECTS bodova u godini koja je prethodila godini upisanog mirovanja studentskih obveza, odnosno u posljednjoj godini u kojoj su bili u statusu redovitog studenta,

- da u akademskoj godini za koju se Stipendija dodjeljuje nisu upisali mirovanje studentskih obveza.

**3.** Stipendija se dodjeljuje za tekuću akademsku godinu za trajanja statusa redovitog studenta na 10 mjeseci, odnosno pet mjeseci ako u tom roku prema studijskom programu za koji je Stipendija odobrena, završava studijski program korisnika Stipendije, računajući od 1. listopada 2022.

Mjesečno Stipendija iznosi neto 3.800,00 kuna, odnosno 504,35 eura (fiksni tečaj konverzije 7,53450)

**4.** Kriteriji za utvrđivanje liste kandidata za dodjelu Stipendije su socioekonomski status i uspjeh na studiju.

Kandidati za dodjelu Stipendija za studente rangiraju se ponajprije na temelju bodova ostvarenih prema socioekonomskom statusu, a potom, ako postoji više kandidata s jednakim brojem bodova na istom mjestu na rang-listi i prema uspjehu u studiju.

**5**. Stipendiju mogu ostvariti najviše dva kandidata iz jednog kućanstva.

Kandidati ne mogu ostvariti Stipendiju za već stečenu razinu obrazovanja.

Korisnik Stipendije ne može istodobno biti korisnik neke druge novčane stipendije financirane javnim sredstvima.

**6.** Natječaj traje 30 dana od dana objave na web stranici Grada Zagreba [www.zagreb.hr](http://www.zagreb.hr)

Ako se na Natječaj prijavljuje više kandidata iz istog kućanstva, svaka prijava s dokumentacijom treba biti dostavljena u zasebnoj omotnici.

Prijave za dodjelu Stipendije šalju se poštom ili osobno predaju u Pisarnicu u zatvorenoj omotnici na adresu: Gradski ured za socijalnu zaštitu, zdravstvo, branitelje i osobe s invaliditetom, Nova cesta 1, 10000 Zagreb, s naznakom "za Natječaj za dodjelu Stipendije Grada Zagreba za studente na temelju socioekonomskog statusa ostalih godina studija“.

**Prijave s nepotpunom dokumentacijom ili prijave koje ne budu podnesene u roku i na način propisan Natječajem, neće se razmatrati.**

**7**. Prijave se dostavljaju isključivo na ispunjenom i potpisanom obrascu koji se nalaze u prilogu ovog Natječaja ( Obrazac A1 - Prijava na Natječaj za dodjelu Stipendije Grada Zagreba za studente na temelju socioekonomskog statusa ostalih godina studija za akademsku godinu 2022./2023., i obrazac A2 – Izjava o članovima kućanstva).

Uz obrazac A1 potrebno je priložiti:

7.1. preslika domovnice ili elektronički izvod iz knjige državljana za kandidata;

7.2. preslika izvatka iz matice rođenih za kandidata, ne stariji od dana objave Natječaja ili elektronički izvod iz matice rođenih za kandidata, ne stariji od dana objave Natječaja ( NE RODNI LIST);

7.3. preslika uvjerenja o prebivalištu za kandidata i sve članove kućanstva, ne stariji od dana objave Natječaja ili elektronički zapis o prebivalištu za kandidata i sve članove kućanstva, ne stariji od dana objave Natječaja;

7.4. preslika potvrda Porezne uprave (ispostave prema mjestu prebivališta) o visini dohotka i primitaka za kandidata i sve članove kućanstva u razdoblju od 1.1.2021. do 31.12.2021.

7.5. preslika potvrde visokog učilišta o upisu na studij akademske godine 2022./2023. s ostvarenim ECTS bodovima u prethodnoj akademskoj godini s prijepisom ocjena i podatkom o prosječnoj ocjeni položenih ispita. (**NE elektronički zapis Ministarstva znanosti i obrazovanja**).

- ako je kandidat imao upisano mirovanje studija – presliku potvrde visokog učilišta o upisu na studij akademske godine 2022./2023. s prijepisom ocjena i ostvarenim ECTS bodovima koja je prethodila godini u kojoj je upisano mirovanje studentskih obveza ( ne elektronički zapis).

- ako kandidat nije neposredno nakon završenog preddiplomskog studija upisao diplomski studij – presliku potvrde visokog učilišta o upisu na studij akademske godine 2022./2023. s prijepisom ocjena i ostvarenim ECTS bodovima u posljednjoj godini u kojoj je imao status redovitog studenta ( ne elektronički zapis).

7.6. pisano obrazloženje i preslika dokumentacije kojom se dokazuje opravdanost razloga, ako kandidat iz opravdanih razloga, nije u prethodnoj akademskoj godini ostvario najmanje 40 ECTS bodova;

7.7. preslika potvrde visokog učilišta o mirovanju Studija prije akademske godine 2022./2023. ( ako je bilo upisano mirovanje);

7.8. ispunjeni i potpisani obrazac A2 – Izjava o članovima kućanstva;

**8. Bodovanje socioekonomskog statusa studenta provodi se prema dokazima koje je potrebno priložiti uz obrazac A1:**

A) za prosječni mjesečni prihod po članu kandidatova kućanstva, ostvaren u 2021. godini, koji ne prelazi iznos od 1.995,60 kn;

- preslika potvrde Porezne uprave (ispostave prema mjestu prebivališta) o visini dohotka i primitaka za kandidata i za sve članove kućanstva u 2021. godini;

- preslika uvjerenja o prebivalištu za sve članove kućanstva kandidatova kućanstva, ne starije od dana objave Natječaja i ispunjen i potpisan obrazac Izjave o članovima kućanstvima;

B) za kandidata kojemu je jedan roditelj umro, nestao ili nepoznat ili koji živi u kućanstvu s jednim roditeljem:

- preslika smrtnog lista ili izvatka iz matice umrlih za preminulog/e roditelja/e;

- preslika potvrde nadležnog tijela o nestalom roditelju/ima; osobi (ako je roditelj nestao);

-preslika izvatka iz matice rođenih za kandidata, ne starijeg od dana objave Natječaja ili elektroničkog izvoda iz matice rođenih za kandidata, ne starijeg od dana objave Natječaja (ako je iz istog vidljivo da je jedan roditelj nepoznat);

- preslika pravomoćnog rješenja ili preslika pravomoćne presude o razvodu braka ili druga odluka koja regulira uzdržavanje kandidata dok se redovito školuje;

- preslika uvjerenja o prebivalištu roditelja s kojim kandidat živi, ne stariji od dana objave Natječaja i ispunjen i potpisan obrazac A2 - Izjava o članovima kućanstva

C) za kandidata čija su oba roditelja umrla, nestala ili nepoznata ili je pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi;

-preslika smrtnog lista ili izvatka iz matice umrlih za preminule roditelje,

-preslika potvrde nadležnog tijela o nestaloj osobi (ako su oba roditelja nestala),

-preslike izvatka iz matice rođenih za kandidata, ne starijeg od dana objave Natječaja ili elektronički izvod iz matice rođenih za kandidata ne stariji od dana objave Natječaja (ako je iz istog vidljivo da su oba roditelja nepoznata),

-preslike pravomoćnog rješenja ili uvjerenja nadležnog centra za socijalnu skrb da je kandidat pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi, izdanog u tijeku trajanja Natječaja

D**)**  za kandidata koji živi u kućanstvu s bratom ili sestrom koji su predškolske dobi ili su u sustavu redovitoga osnovnoškolskoga, srednjoškolskoga i visokog obrazovanja ili su korisnici prava na doplatak za pomoć i njegu ili prava na osobnu invalidninu na temelju propisa iz područja socijalne skrbi:

D.1. za braću i sestre predškolske dobi;

- ispunjen i potpisan obrazac Izjave o članovima kućanstva,

- preslika izvatka iz matice rođenih za kandidata ne stariji od dana objave Natječaja ili elektronički izvod iz matice rođenih za svakog brata ili sestru, ne stariji od dana objave Natječaja, - preslika uvjerenja o prebivalištu ili elektronički zapis o prebivalištu za svakog brata ili sestru, ne stariji od dana objave Natječaja

D.2. za braću i sestre u sustavu redovitog osnovnoškolskog, srednjoškolskog i visokog obrazovanja;

- ispunjen i potpisan obrazac Izjave o članovima kućanstva,

- preslika izvatka iz matice rođenih ili elektronički izvod iz matice rođenih za svakog brata ili sestru, ne starije od dana objave Natječaja,

- preslika uvjerenja o prebivalištu ili elektronički zapis o prebivalištu za svakog brata ili sestru, ne stariji od dana objave Natječaja,

- preslika potvrde škole/visokog učilišta ili elektronički zapis da se kandidatov brat ili sestra starosti do 26 godina nalaze na redovnom školovanju u školskoj/akademskoj godini 2022./2023. za svakog brata ili sestru, ne starije od dana objave Natječaja

D.3. za braću i sestre koji su korisnici prava na doplatak za pomoć i njegu ili prava na osobnu invalidninu;

- ispunjen i potpisan obrazac Izjave o članovima kućanstva,

- preslika izvatka iz matice rođenih ne starije od dana objave Natječaja, ili elektronički izvod iz matice rođenih za svakog brata ili sestru, ne starije od dana objave Natječaja,

- preslika uvjerenja o prebivalištu ili elektronički zapis o prebivalištu za svakog brata ili sestru, ne stariji od dana objave Natječaja,

- preslika rješenja o priznavanju prava na doplatak za pomoć i njegu ili osobnu invalidninu i dokaz o uplati u rujnu 2022. (uplata za 8. mjesec 2022.) ili preslika potvrde centra za socijalnu skrb da brat ili sestra kandidata ostvaruje pravo na doplatak za pomoć i njegu ili osobnu invalidninu za svakog brata ili sestru, ne starije od dana objave Natječaja

E) ako je kandidat roditelj:

- preslika izvatka iz matice rođenih ne starije od dana objave Natječaja ili elektronički izvod iz matice rođenih za svako dijete kandidata, ne stariji od dana objave Natječaja.

**9. Bodovanje uspjeha na studiju provodi se prema dokazima koje je potrebno priložiti uz obrazac A1:**

- da je kandidat upisan kao redoviti student u akademskoj godini 2022./2023.,

- ukupan broj ECTS bodova koje je kandidat ostvario u prethodnoj akademskoj godini,

- prosječna ocjena koju je kandidat ostvario na ispitima položenim u prethodnoj akademskoj godini,

**10.** Prijedlog rang-liste studenata ostalih godina studija za dodjelu Stipendije s popisom kandidata čije su prijave potpune, pravovremene i ispunjavaju uvjete natječaja, ali nisu ostvarili dovoljan broj bodova za uvrštavanje na rang-listu, kao i popis podnositelja čije su prijave nepotpune, nepravovremene ili ne ispunjavaju uvjete natječaja bit će objavljen na web-stranici Grada Zagreba [www.zagreb.hr](http://www.zagreb.hr) u roku od 60 dana od dana isteka roka za podnošenje prijava.

Gradonačelnik utvrđuje konačnu listu za dodjelu Stipendije.

**11.** Nakon završetka školovanja, korisnik Stipendije obvezan je zaposliti se i raditi na području Grada Zagreba, odnosno uz suglasnost davatelja Stipendije, na području Republike Hrvatske, najmanje onoliko vremena koliko je primao Stipendiju.

Korisnik Stipendije dužan je vratiti primljeni iznos Stipendije ako je pravo na Stipendiju ostvario na temelju neistinitih ili krivotvorenih podataka, ako je za trajanja ugovora o korištenju Stipendije primao drugu novčanu stipendiju financiranu javnim sredstvima, ako u akademskoj godini za koju je primao Stipendiju iz neopravdanih razloga ostvari manje od 40 ECTS bodova ili naknadno upiše mirovanje ili odustane od studija, ako se ne zaposli u Gradu Zagrebu, odnosno uz suglasnost davatelja Stipendije, na području Republike Hrvatske i ne odradi onoliko vremena koliko je primao Stipendiju te ako bez opravdanog razloga i u roku ne dostavi podatke o školovanju i zaposlenju.